Sayap baru Peturun PRS ditumbuhka
KUCHING: Pengawa numbuhka Peturun Parti Rakyat Sarawak (PRS) ke disereta raban  nembiak beumur antara 19 enggau 28 taun deka meri peluang ngagai raban sida nya sama bela enggau ngatur penagawa meri penyenang ngagai parti enggau nengeri. Tuai Raban Indu PRS Dato Sri Doris Sophia Brodie madahka, raban nembiak urung umur ke baka nya ulih ngatur pengawa ke beguna amat dalam siti menua. Ketegal nya ku iya, Kunsil Pemadu Tinggi PRS maya aum seruran bejuraika pengawa ke patut digaga ngagai raban sida nya baka nyengkaum sereta meransang sida iya. “Nya kebuah Laboratori Peturun PRS diatur laban berengkah ari PRS ditumbuhka 18 taun  ke udah, kami sigi endang meransang sida ke beumur 18 taun mega ulih nyadi raban PRS maya nya,” ku iya lebuh meri penerang kena Hari Minggu ke udah. Laboratori Peturun PRS ke diatur kena Hari Enam ke udah disereta 100 iku penyereta ari genap sitak Kunsil Nengeri (DUN) enggau Parlimen PRS, nyengkaum bala penyereta raban nembiak ke aktif dalam Organisasyen Ukai Dikuasa Perintah (NGO). Laboratori ke diatur berenggkah ari pukul 8.00 pagi ngagai 5.00 lemai nya disereta Tuai Raban Nembiak PRS Datuk Snowdan Lawan, Chairman Peturun PRS ti mega ADUN Baleh Nicholas Kudi enggau bala tuai PRS bukai. Tuju ngatur laboratori nya dikena numbuhka sayap baru dalam PRS ke disereta raban nembiak beumur antara 18 ngagai 28 taun. Pemutus laboratori nya deka dipejuraika begulai enggau Kunsil Pemadu Tinggi PRS sebedau iya dipejuraika maya Aum Pengari Ninting Tiga Taun (TDC) PRS kena 24 April 2022 ba Sibu. 
See author's posts
